Visum-rompslomp ontspoor byna deelname-treinCarina Horn. Foto: Reg Caldecott. Goeie nuus! Daar is nog Suid-Afrikaanse atlete op pad na die Wêreldkampioenskap in Oregon, VSA, nadat ’n visum-rompslomp gedreig het om hul deelname-trein heeltemal te ontspoor. Henricho Bruintjies (4×100 m-aflos), Gift Leotlela (100 m; 4×100 m-aflos), Sinesipho Dambile (200 m), Carina Horn (100 m), Miranda Coetzee (400 m), Clarence Munyai (200 m), Sokwakhana Zazini (400 m-hekkies), Zakithi Nene (400 m), Luxolo Adams (200 m) en Taylon Bieldt (400 m-hekkies) was vroeër almal in Italië gestrand omdat hulle nie Amerikaanse visums kon bekom nie. Horn, die verdedigende nasionale 100 m-kampioen, het egter aan Maroela Media bevestig dat die atlete nou na die VSA onderweg is. Die kampioenskap begin reeds môre. Volgens berigte was die groot probleem ’n gebrek aan beskikbare afsprake om aansoek vir ’n visum te doen. Onderhoude is ook ’n vereiste voordat visums uitgereik word. Ferdinand Omanyala, die Keniaanse blits en vinnigste man in Afrika, was in dieselfde bootjie as die Suid-Afrikaanse atlete. Hy het egter ook nou die groen lig gekry om na Oregon te reis. “Omanyala het vanoggend sy reisdokumente ontvang en hy behoort môre in Oregon te land. Hy sal egter net vir ’n paar uur kan rus voordat hy vir die 100 m-uitdunronde moet aantree om hopelik sy plek in die uitkloprondes te bespreek,” het Duncan Ayiemba (afrigter) in ’n onderhoud met AFP gesê. Intussen is Akani Simbine ook oorgehaal om op die podium vir Suid-Afrika te staan. Die Suid-Afrikaanse 100 m-kampioen het onlangs sy spiere gebult by ’n Diamantliga-byeenkoms in Stockholm toe hy sy item in ’n tyd van 10,02 sekondes gewen het. Hy kon egter nog nooit ’n medalje by die Wêreldkampioenskap inoes nie. Dan pryk Caster Semenya se naam ook op die 5 000 m-wegspringrooster. Sy het aanvanklik nie vir die internasionale atletiekskouspel gekwalifiseer nie, maar kry nou kans nadat van die topgekeurde vroue nie ingeskryf het nie.